Einn bæjarfulltrúi meirihlutans á Seltjarnarnesi gekk til liðs við minnihlutann þegar ákveðið var að hækka útsvarið úr 13,7 prósentum í 14,09 prósent við afgreiðslu fjárhagsáætlunarinnar í morgun. Bæjarstjórinn segir engan klofning í gangi. Hún hefði frekar viljað bíða með þessa ákvörðun þar til eftir sveitarstjórnarkosningarnar í sumar.
Guðmundur Ari Sigurjónsson, bæjarfulltrúi Samfylkingar Seltirninga, segir í samtali við fréttastofu að minnihlutinn hafi viljað hækka útsvarsprósentuna upp í 14,48.
Sem hefði þýtt að útsvarið hefði orðið svipað og í nágrannasveitarfélögunum á höfuðborgarsvæðinu.Þetta hafi minnihlutinn viljað gera þar sem hann taldi rekstur bæjarfélagsins vera ósjálfbæran og að óbreyttu myndi stefna í harkalegan taprekstur á næsta ári.
Sú tillaga var felld en Bjarni Torfi Álfþórsson, bæjarfulltrúi Sjálfstæðismanna, kom fram með málamiðlunartillögu um að útsvarið yrði hækkað í 14,09 prósent. Minnihlutinn féllst á hana og því var útsvarshækkunin samþykkt með atkvæði eins úr Sjálfstæðisflokknum og svo meirihlutans.
Í bókun sem minnihlutinn lagði fram segir að með þessari hækkun aukist tekjur bæjarins um 96 milljónir og það eigi eftir að losa aðeins um þá spennitreyju sem sveitarfélagið hafi verið í.
Ásgerður Halldórsdóttir, bæjarstjóri Seltjarness, segir engan klofning í meirihlutanum. Hún og tveir aðrir bæjarfulltrúar hafi einfaldlega verið ósammála því að hækka ætti útsvarið núna.
Sjálf segist hún vera þeirrar skoðunar að bíða hefði átt með þessa hækkun fram yfir sveitarstjórnarkosningarnar í vor og láta nýjan meirihluta taka þessa ákvörðun. Þá telur hún að þær aðgerðir sem ríkisstjórnin ætli að grípa til vera þess eðlis að þær styðji frekar við sveitarfélögin.
Útsvarið á Seltjarnesi verður hækkað í 14,09 prósent. Þetta varð ljóst við afgreiðslu fjárhagsáætlunar bæjarins í morgun þegar einn bæjarfulltrúi Sjálfstæðisflokksins gekk minnihlutanum á hönd. 